Vrou vertel van nagmerrie-aand toe sy inbreker doodskietArgieffoto Die vrou (60) van Somerset-Wes in die Wes-Kaap wat Vrydag in die vroeë oggendure ŉ inbreker in haar huis doodgeskiet het, het Dinsdagoggend aan Maroela Media gesê sy en haar man het slegs twee maande terug na Somerset-Wes getrek. “Dit was ŉ lewenslange droom wat waar geword het om in dié ‘veilige’ plek te kom woon,” het die vrou, wat op voorwaarde van anonimiteit met Maroela Media gepraat het, gesê. Sy getuig deurentyd van die Here se “onbeskryflike genade, krag en beskerming” wat oor haar gekom het tydens die voorval en loof die manier waarop almal, van die speurders tót die gemeenskap, haar bygestaan het ná die voorval. Die vrou en haar 88-jarige ma was alleen in die huis tydens die voorval, aangesien haar man gaan jag het. Sy vertel dat sy die aand onrustig was en omstreeks 01:00 ŉ geluid gehoor het. Sy het opgestaan, ligte aangesit en by die venster uitgekyk, maar niks buitengewoons gesien nie. “Ek het weer in die bed geklim, maar kon nie slaap nie. Ek het opgestaan en gaan tee maak, terug in die bed geklim en Bybel gelees en gebid, want ek het so onrustig in my siel gevoel,” het sy gesê. Die vrou het daarna ŉ derde keer opgestaan en by haar ma ŉ draai gaan maak om te kyk of alles pluis is. Toe sien sy ŉ flitslig in haar kamer en hoor ŉ geluid teen haar venster. Sy vertel hoe sy gehoor het hoe iets in die huis val en breek. “Ek het opgespring, nie die lig aangesit nie en ŉ paar treë geloop. Toe sien ek die flitslig in die sitkamer en hierdie onbeskryflike vrees kom oor my. Omdat my man nie by die huis was nie, het ek met my rewolwer in my bedkassie geslaap. Ek het omgedraai, dit gaan haal, die vuurwapen oorgehaal en ek is terug sitkamer toe.” Sy het die ligskakelaar aangeskakel en die man by die televisiestel sien staan. “Die venster was oop, my gordyne weggeskuif en die televisie se staander het omgeval. Hy het ŉ klapmus en geel handskoene aangehad en het dadelik ŉ mes gegryp toe hy my sien. Ek het vir hom geskree: ‘I’m going to shoot you, I’m going to shoot you!’ Hy het die groot TV opgetel, dit dwars gedraai en na my gemik en toe, soos ek dit skree, het ek ŉ skoot afgevuur.” Die man het na haar toe begin hardloop met die televisie en sy het nog ŉ skoot afgevuur. “Hy het my met die televisie gegooi en ek het geval. Ons het begin worstel en hy het die rewolwer na my gesig toe gedraai. Ek het hard geskree: ‘Jesus! Jesus! Jesus!’ Met bonatuurlike krag het ek op my voete gekom. Hy het die klapmus afgetrek en gesê: ‘You are going to shoot me.’ Ek het vir hom gesê: ‘By God I won’t shoot you.’ Ek het nie haat nie, ek het nie ŉ wrok nie, ek is nie ŉ rassis nie. Al waaraan ek kon dink, is wat gaan hy met my ma doen as hy my nou hier doodskiet? Wat gaan hy met my ma doen? Ek het doelbewus vir sy bene gemik, ek wou hom net stuit. Ek kon hom maklik in sy kop geskiet het.” Sy vertel dat die man se been reeds vol bloed was toe hy die klapmus afgeruk het. Hy het toe so op sy rug begin agteruit skuifel na die venster se kant toe. Die koeël is by die man se lies in en by sy boud uit en het vermoedelik ŉ hoofslagaar getref. “Ek het vir my ma geskree om die polisie te bel, maar sy kon nie haar foon in die hande kry nie. Ek het met my foon die noodnommer geskakel, maar die vrou kon nie die straatnaam spel nie. Die man het by die venster uit en by die trappe af geseil en ek het gesien hoe val my ma se beursie, haar selfoon en ŉ skroewedraaier uit sy sak uit. Toe hy by die venster uitgaan, toe skree hy: ‘Clive! Clive! Clive!’ Toe weet ek daar is nog iemand.” Haar buurman en gewapende reaksievoertuie het by die toneel opgedaag. Sy vertel hoe sy vir die aanvaller gesê het om stil te sit en dat die polisie en die ambulans op pad was. Sy het ook vir hom water gegee. “Die nooddienste het nog met hom gepraat, maar hy is net daar dood.” Haar ma se selfoon het langs haar kopkussing gelê en die inbreker was vermoedelik ook in hul eetkamer asook studeerkamer. “Hy was reeds in die huis die drie keer wat ek ongewapend opgestaan het. Ek wil getuig dat dit die moeite werd is om die Here te dien. Dis nou al vier aande wat ek nie slaap nie – ek is die afgelope twee dae histeries. My man, wat dadelik teruggevlieg het, wil van sy kop af gaan. Almal het vir ons gesê ons is mal om palissades op te rig, want dis so veilig hier.” Volgens haar kry sy nou oproepe van private nommers af waar niemand praat nie en iemand net asemhaal. “Ek het ŉ besluit gemaak dat ek nie daardie pad gaan volg nie. ŉ Mens moet doen wat jy kan doen om jouself te beveilig en dan is jy in God se hande.” Die gesin bring nou talle ekstra veiligheidsmaatreëls rondom die huis aan. Maroela Media het Maandag berig volgens kapt. FC van Wyk, woordvoerder van die polisie, is die oorledene, ŉ 32-jarige Malawiër, deur die polisie gesoek in verband met ŉ rooftog in Somerset-Wes, asook ŉ soortgelyke voorval in Gordonsbaai. Die polisie is besig met ŉ geregtelike doodsondersoek.